Преюдициално запитване от Tribunale Amministrativo Regionale per il Lazio (Италия), постъпило на 20 юни 2024 г. — Cirsa Italia SpA/Agenzia delle Dogane e dei Monopoli, Ministero dell’Economia e delle Finanze
(Дело C-437/24, Cirsa Italia)
Език на производството: италиански
Запитваща юрисдикция
Tribunale Amministrativo Regionale per il Lazio
Страни в главното производство
Жалбоподател: Cirsa Italia SpA
Ответници: Agenzia delle Dogane e dei Monopoli, Ministero dell’Economia e delle Finanze
Преюдициални въпроси
Трябва ли Директива 2014/23/ЕС за възлагане на договори за концесия1 и общите принципи, които могат да бъдат изведени от Договора (по-специално членове 49 и 56 ДФЕС), да се тълкуват в смисъл, че са приложими и към концесиите за изграждане и експлоатация на мрежата за онлайн управление на допустими съгласно закона хазартни игри чрез игрални автомати за забавление, известни като „Amusement with Prizes“ („AWP“) и „Video Lottery Terminals“ („VLT“), когато тези концесии са били възложени чрез публична процедура, започнала през 2011 г. и приключила през 2013 г., след което са изтекли и действието им е било удължено със законова разпоредба (член 1, параграф 124, буква b) от Закон № 197 от 29 декември 2022 г.), влязла в сила след влизането в сила на Директивата и изтичането на крайния срок за нейното транспониране?
При утвърдителен отговор на първия въпрос, трябва ли Директива 2014/23/ЕС и във всички случаи общите принципи, които могат да бъдат изведени от Договора (по-специално членове 49 и 56 ДФЕС), да се тълкуват в смисъл, че винаги гарантират на администрацията дискреционното правомощие да започне, по искане на заинтересованите страни, административна процедура за промяна на условията за упражняване на концесиите (със или без провеждане на нова процедура за възлагане, в зависимост от това дали предоговарянето на договорния баланс се квалифицира като съществена или несъществена промяна), в случаите на възникване на непредвидени, непредвидими и независещи от страните обстоятелства, които значително засягат нормалните условия на оперативен риск, докато са налице тези обстоятелства и за времето, необходимо за евентуално възстановяване на първоначалните условия на упражняване на концесиите?
____________
1     Директива 2014/23/ЕС на Европейския парламент и на Съвета от 26 февруари 2014 година за възлагане на договори за концесия (ОВ L 94, 2014 г., стр. 1).